## ΦΥΛΛΟ ΕΡΓΑΣΙΑΣ Β / ΟΜΑΔΑ Β

**Οι δυνατοί στη Βυζαντινή Αυτοκρατορία στη μέση βυζαντινή περίοδο**

Το παρακάτω απόσπασμα προέρχεται από μία *Νεαρά*, δηλαδή νόμο, του βυζαντινού αυτοκράτορα Ρωμανού Α΄ Λεκαπηνού (920-944).

**Πηγή 2.6**

Ποτέ κανείς μήτε από τους επιφανείς μάγιστρους ή πατρικίους, μήτε από αυτούς που κατέχουν εξουσία ή είναι στρατηγοί ή έχουν τιμηθεί με πολιτικά ή στρατιωτικά αξιώματα, μήτε κανένας από αυτούς που ανήκουν στη σύγκλητο, μήτε από τους αξιωματούχους των θεμάτων, ανώτερους και κατώτερους, μήτε κάποιος από τους θεοφιλέστατους μητροπολίτες ή αρχιεπίσκοπους ή επίσκοπους ή ηγουμένους ή εκκλησιαστικούς αξιωματούχους ή από αυτούς που έχουν αναλάβει την προστασία και την επίβλεψη ευαγών ιδρυμάτων ή της βασιλικής περιουσίας […], είτε οι ίδιοι είτε μέσω ενός άλλου δικού τους προσώπου, τολμήσουν πλέον να αποκτήσουν γη σε κάποιο χωριό […] είτε με αγορά είτε με δωρεά είτε με κληρονομιά είτε με κάποια άλλη πρόφαση. Αν συμβεί κάτι τέτοιο, η απόκτηση της θεωρείται άκυρη και η γη που αποκτήθηκε πρέπει να επιστραφεί χωρίς κανένα αντίτιμο σε αυτούς που ανήκε πριν […] ή στους συγγενείς τους [αν αυτοί δε ζουν] […].

*Νεαρά* του βυζαντινού αυτοκράτορα Ρωμανού Α΄ Λεκαπηνού, 934

Στο παρακάτω απόσπασμα που προέρχεται από ένα κείμενο σύγχρονων ιστορικών περιγράφεται η πορεία μιας οικογένειας δυνατών προς τον αυτοκρατορικό θρόνο του βυζαντινού κράτους.

**Πηγή 2.7**

Οι Δαλασσηνοί ήταν γαιοκτήμονες, στρατιωτικοί διοικητές και κυβερνήτες επαρχίας, που διατηρούσαν στενούς δεσμούς με άλλες αριστοκρατικές οικογένειες. Ήταν πολύ περήφανοι για την ευγενική τους καταγωγή και είχαν αρκετή ισχύ, ώστε να μη φοβούνται ακόμα και να αντιταχθούν στην αυτοκρατορική εξουσία. Ο Δαμιανός, ιδρυτής του οίκου, ήταν μάγιστρος και δουξ της Αντιόχειας το 996-998. Ο γιος του, Κωνσταντίνος, […] όπως [και] ο πατέρας του, υπηρέτησε ως κυβερνήτης της Αντιόχειας. Ο αδελφός του, Θεοφύλακτος, διάσημος στρατηγός που κατέστειλε μια αριστοκρατική εξέγερση […], είχε στη σφραγίδα του τους τίτλους ανθύπατος, πατρίκιος, βέστης και δουξ της Αντιόχειας. Αργότερα, η εξουσία τους επεκτάθηκε και πέρα από την Αντιόχεια. Ο Ρωμανός, τρίτος γιος του Δαμιανού, ήταν κατεπάνω της Ιβηρίας, ενώ ο Θεόδωρος Δαλασσηνός έγινε τελικά δουξ των Σκοπίων […]. Η Άννα η Δαλασσηνή, κόρη του […] διοικητή της Ιταλίας, παντρεύτηκε τον Ιωάννη Κομνηνό. Γιος τους ήταν ο Αλέξιος Α΄, ιδρυτής της δυναστείας των Κομνηνών […].

Alexander Kazdhan, Ann Wharton Epstein, *Αλλαγές στον βυζαντινό πολιτισμό κατά τον 11ο*

*και 12ο αιώνα*, 2004

Παρακάτω μια σύγχρονη ιστορικός κάνει λόγο για το ποιοι θεωρούνταν δυνατοί από το βυζαντινό κράτος.

**Πηγή 2.8**

Δυνατοί είναι όλοι οι ανώτεροι και ανώτατοι πολιτικοί και στρατιωτικοί αξιωματούχοι και τιτλούχοι, μέχρι την –ταπεινή θα έλεγε κανείς– βαθμίδα του απλού […] στρατιώτη του

τακτικού επαγγελματικού στρατού· δυνατοί είναι επίσης οι ανώτεροι και ανώτατοι εκκλησιαστικοί αξιωματούχοι, επίσκοποι, μητροπολίτες, εκκλησιαστικοί άρχοντες, ηγούμενοι μοναστηριών αλλά και οι διαχειριστές της βασιλικής ή κρατικής ή μοναστηριακής περιουσίας· δυνατοί είναι επίσης οι οικείοι όλων αυτών, δηλαδή τα κοντινά τους πρόσωπα, συγγενείς και φίλοι, οι οποίοι χρησιμοποιούνται στη διεκπεραίωση των υποθέσεων και παρέχουν στήριξη και μεσολάβηση, όποτε χρειάζεται. Όλοι αυτοί στιγματίζονται από τη νομοθεσία ως δυνατοί. Από αυτούς πρέπει οι πένητες να προστατευθούν. Γιατί ο νομοθέτης δεν βλέπει στους πλούσιους και στον πλούτο την απειλή, αλλά στην εξουσία. Θεωρείται ότι αυτοί που κατέχουν εξουσία είναι ικανοί να την εκμεταλλευτούν προκειμένου να αυξήσουν την περιουσία τους. Είναι όλοι οι πλούσιοι δυνατοί; Αναμφίβολα όχι, αφού το κράτος αναγνωρίζει, όπως έχει ήδη ειπωθεί, ότι υπάρχουν και πλούσιοι που ιδιωτεύουν, που δεν έχουν εξουσία. Όμως αυτός που ασκεί εξουσία μπορεί να γίνει πλούσιος. Οι μέθοδοι των δυνατών προς εκπλήρωση αυτού του σκοπού περιέχονται με σαφήνεια στη νομοθεσία του 10ου αιώνα: εκτός από τον εκφοβισμό, τον προπηλακισμό και τη σωματική επιβουλή, που ασκούσαν είτε άμεσα είτε έμμεσα δια των ανθρώπων τους και των συγγενών τους, την αρπαγή και τη βιαία νομή, συνηθισμένη ήταν και η νόμιμη οδός, μέσω προικοδότησης, διαθήκης, υιοθεσίας, δωρεάς και πώλησης κτλ.

Έφη Ράγια, *Φτωχοί και πλούσιοι στο μέσο Βυζάντιο: πενία, πλούτος και εξουσία*, 2013

## ΦΥΛΛΟ ΕΡΓΑΣΙΑΣ Β: Ερωτήσεις – Δραστηριότητες

1. Ποιες από τις παραπάνω πηγές είναι σύγχρονες με τα γεγονότα στα οποία αναφέρονται και ποιες μεταγενέστερες. Δικαιολογήστε την απάντησή σας.
2. Με βάση τις πληροφορίες των παραπάνω πηγών προσπαθήστε να δώσετε έναν ορισμό των δυνατών που δεν θα ξεπερνά τις 25 λέξεις.
3. α) Να προσδιορίσετε στον παρακάτω χάρτη τις περιοχές και τις πόλεις που αναφέρονται στην πηγή 2.7. Μπορείτε να αναζητήσετε πληροφορίες στο διαδίκτυο, σε βιβλία ιστορίας κτλ.



β) Δημιουργήστε ένα σύντομο υπόμνημα με τις πηγές που χρησιμοποιήσατε.

1. Στο πανδοχείο του Ζήνωνα, στην Καισάρεια, μια βραδιά του Μάη του 936, τρεις έμποροι που έχουν έρθει στην πόλη για δουλειές, ο Μακάριος, ο Θεόδωρος και ο Λέοντας, την ώρα του δείπνου, συζητούν για τους δυνατούς: Ποιοι θεωρούνται δυνατοί, πώς έγιναν δυνατοί, πώς απέκτησαν την περιουσία που έχουν, ποιες είναι οι επιδιώξεις τους, πώς τους βλέπει η κεντρική εξουσία κτλ.

Με βάση τις πληροφορίες που αντλείτε από τις πηγές, γράψτε τη συζήτηση που μπορεί να είχαν μεταξύ τους οι τρεις έμποροι (150-170 λέξεις).